- Hizbollah-samtale tyder på at Assad sto bak
Den aktuelle telefonsamtalen skal være en av indikasjonene på at det syriske regimet har ansvaret for det kjemiske angrepet utenfor Damaskus 21. august. Det sier flere personer som onsdag deltok på en brifing med den tyske sikkerhetstjenesten BND i Berlin. Kildene ønsker å være anonyme. Telefonsamtalen antas å ha vært mellom et fremtredende medlem av den libanesiske Hizbollah-militsen og den iranske ambassaden i Damaskus. Personen fra Hizbollah skal ha sagt at han var i ferd med å få kalde føtter og at det var feil av president Bashar al-Assad å gi ordre om angrepet. Både Hizbollah og Iran støtter Assad-regimet. Også Tysklands utenriksminister Guido Westerwelle skal ha vært til stede på brifingen sammen med flere tyske parlamentarikere.
Tysk etterretning har snappet opp en telefonsamtale der en person fra Hizbollah sier at Syrias president begikk en feil da han ga ordre om bruk av kjemiske våpen i august.